Johs. Poulsen (RV), 2010-05-20:
Tak for det.
Det Radikale Venstre er positiv i sin tilgang til de to beslutningsforslag, om end vi må bedømme dem forskelligt.
Vi behandler dem jo under et og kommenterer dem derfor også under et.
Derfor er den nemmeste måde for mig at kommentere det på nok at sige, at vores principielle tilgang til hele det her område er, at man skal være så åben, som det overhovedet er muligt, og at man selvfølgelig skal iagttage, at der under en eller anden form skal være en slags bagatelgrænse, der betyder, at det hele ikke sander til i papirer, der skal sendes frem og tilbage og i virkeligheden dermed vil sluge en masse af det, der er meningen med det hele, nemlig at pengene gerne skulle gå til at skabe politisk aktivitet, information og meget andet.
Så vores tilgang er egentlig relativ enkel: at der skal være en principiel høj grad af åbenhed og så en eller anden form for bagatelgrænse eller mindstebeløb, som måske nok skal være lidt større end 5.000 kr., som Enhedslisten foreslår i sit meget overskuelige beslutningsforslag.
Men alt det kan man jo passende få belyst, hvis man bakker op om SF’s forslag, som betyder, at der i givet fald, hvis der er flertal for det, nedsættes en kommission som i og for sig, sådan som vi læser det, får mulighed for at belyse stort set alle aspekter af mulighederne for at skabe en åbenhed.
Jeg forstår egentlig ikke helt, at de fleste partier ikke bare tager åbent imod den invitation, for jeg tror, at vi er derhenne, hvor der er løbet så meget vand i åen, at det kunne være udmærket at få en fuldstændig og ny belysning af, hvad mulighederne er inden for det her felt, hvad der er af begrænsninger, og hvilke hensyn der skal tages.
For vi er selvfølgelig også opmærksomme på, at der er en række hensyn, som skal ind over i en sådan sammenhæng her.
Ministeren var inde på nogle af dem i sin indledning.
Der er en række forhold i lovgivningen, som selvfølgelig skal iagttages, og jeg går ud fra, at det også er inden for SF's beslutningsforslags rammer, at man naturligvis lægger ind, at sådanne hensyn skal belyses.
Det har selvfølgelig været ganske underholdende at stå og høre på, at specielt Socialdemokraterne og Venstre har meget travlt med at dunke hinanden i hovedet med, hvordan og hvorledes man får midler.
Det kan vi da godt gentage en gang om året, men man kunne jo også følge SF's forslag og faktisk prøve at få det belyst og nå frem til, hvordan man hensigtsmæssigt kunne indrette sig med åbenhed.
For at Dansk Folkeparti ikke skal være bekymret over det spørgsmål, de har stillet til alle andre end os, det vedrører, om åbenhed i det spørgsmål, der handler om valgforbund til Europa-Parlamentet, kan jeg da sige, at vi bestemt også er villige til at gå ind i et sådant undersøgelsesarbejde med lige så stor åbenhed, hvis alle andre udviser den samme åbenhed og har den samme tilgang.
Derfor betyder det jo noget, hvis Dansk Folkeparti også vil være med til faktisk at bakke op om SF's forslag, som efter min opfattelse vil kunne give den mulighed.
Skal man have belyst den type ting, som Dansk Folkepartis ordfører nu har rejst flere gange i sine spørgsmål, skal man se på, at de ikke er omfattet af de direkte regler om partistøtte.
De er omfattet af de regler, der er, for at kunne indgå valgforbund mellem forskellige partier.
Der ved vi jo, at der også indgås andre valgforbund.
Jeg ved godt, at Dansk Folkeparti er stærkt fortørnet over, at de ikke rigtig kan finde nogen at indgå valgforbund med og derfor også har den sag oppe at vende en gang imellem, men der er jo andre partier, der indgår valgforbund, og der ligger også nogle aftaler bag.
Så må vi selvfølgelig sige, at så gælder det samme naturligvis også der, nemlig at der må offentliggøres, hvad der eventuelt er af aftaler om dem, såfremt det indebærer noget som helst, der handler om støtte til sekretariat, hjælp til sagsoplysning eller informationstjeneste, eller hvad ved jeg.
For naturligvis er det helt legalt at indgå aftaler af den karakter inden for de rammer, der i dag er i valgloven, om mulighederne for at lave valgforbund.